钦定古今图书集成/方舆汇编/职方典/第1415卷 > 《史记》所谓尉佗魋结者也
## 钦定古今图书集成/方舆汇编/职方典/第1415卷 > 《史记》所谓尉佗魋结者也

《龙角契　》，每见猺獞交易文书，内云：“如有翻悔，与龙角一对。” 或云凤毛明珠等。常笑其妄。偶读《汉书板楯蛮传》，秦昭襄王时，有白虎为害，王乃重募国中有能杀虎者，赏邑万家，金百镒。时有巴郡阆中蛮人能作白竹之弩，乃登楼射杀白虎，昭王嘉之，而以其蛮人不欲加封，乃刻石盟要，复蛮人顷田不租，十妻不算，伤人者勿论。杀人得以倓钱赎死。《盟》曰：“秦犯蛮，输黄龙一双；蛮犯秦，输清酒一锺。” 此盖有所本也。

铜鼓　《广州记》曰：“狸獠铸铜为鼓，鼓以高大为贵，而阔丈馀。初成，悬于庭，克晨置酒，招致同类者盈门。豪冨子女以金银为大钗，执以。”叩鼓。叩“竟留遗主人。”《后汉书》：马援于交趾得骆越铜鼓，即是物也。又《隋书·地理志》：诸蛮铸大铜鼓，俗好相杀，多构仇怨，相攻则鸣此鼓，到者如云。有鼓者号为都老。按今荔波多有之，而河池亦间有，不甚佳。其制高可三四尺，有上面而无下底，其声亦不甚大，名曰诸葛鼓。徭人谓是孔明所造。今观东汉时已有，岂得云诸葛乎。想诸葛行军鼓自是别制，而此妄附尔。但此鼓面花纹缕似非近时可能。间有直一二百金者。云可以除灾厉。亦是讹说。内江。　粤人以本地为内江。吴楚为外江。其来盖久。杜工部诗。“百丈内江船。”

水筒　竹筒分泉，最是佳事，土人往往能此。而南丹锡厂统用此法，以竹空其中，百十相接，蓦谿越涧，虽三四十里，皆可引流。杜子美《修水筒》诗所谓“通流与厨会”是也。盖竹筒延曼，自山而下，缠接之处，少有线隙，则泄而无力。又其势既长，必用榰阁，或架以竿，或垫以石。读此六句，可谓曲状其妙矣。又赠阿段云：“竹竿袅袅。”《泉分》远而望之。众筒纷交。有如乱绳。然不目睹难悉

其诗之事之巧也

负薪　杜少陵《负薪行》云：“夔州处女发半华，四十五十无夫家。更遭丧乱嫁不售，一生抱恨堪咨嗟。土风坐男使女立，应当门户女出入。十犹八九负薪归，卖薪得钱应供给。至老双鬟只垂颈，野花山叶银钗并。筋力登危集市门，死生射利兼盐井。面妆首饰杂啼痕，地福衣寒困石根。若道巫山女粗丑，何得此地有昭” 君村河池土风，耕作力田以及走墟市物，大半皆由妇人，然女子有老而不嫁者。前一婚姻，听断适笺，少陵此诗，除却“盐井” 一句，无一不似也。又东坡《题跋》云：“南海亦有此风，每诵此诗，以谕父老，然亦未易变其习也。” 可见蜀越风俗，大略相仿。

苦竹　，粤西卑湿，苦于暑，苦于蚊，不待言矣。更苦于䖵虫之害，虽具体极微细者，各有奇形异状，或飞或走，日侪诸䖵，混扰于窗牖书几床幔之间，殆不止，王逸所谓“蛓缘裳而蜀入怀” 者也。最可恨者，是木竹之蠹。止虫黑色，大如两桐实，头与身等，其喙其眼，其额与猪无二。房宇既皆竹木，此虫蚕食不休，夏月更甚。凡笔砚书卷衣服之上，如面如沙，日必数次拂拭，然随去随落，无法治也。一竹工为余言：若用苦竹，则无此患。因思少陵《苦竹诗》：“味苦夏虫避。” 今粤虽非秦，当亦相同。彼鼨鼠尚载《尔雅》，苦竹不知何考？此老真博物君子矣。河池多竹，大者粗如吊筒，而种类甚夥。然取制器具，多用䈽竹，又不卜何以不尽用苦竹也，岂所谓“剪伐欲无词” 者耶？按此竹枝叶间生刺如棘，人家植作籓篱，高柯拂云，低箐蔽地，子美所谓“丛卑春鸟疑” 者，盖指其下体扶疏，有似网罗形云。

秏　，《说文》：秏，胡到切，稻属，从禾，毛声。伊尹曰：“饭之美者，元山之禾，南海之秏。” 今河池土语以米为秏，正用本训。后人借为秏乏字，又讹作耗，并非。

赎置　生猺，皆栖止山岩，每无定居，种芋而食，种豆易布。今岁此山，明年又别岭矣。然不肯轻出，每值东作西成之日，值田家妇子尽出垄亩，三五，突至劫抱孩幼，追之不及者，用三五两赎之不等。按：此事自古有之。《汉令》云：“凡不与县官战斗而自以亲附送生口者，皆与赎置缣，人四十匹，小口半之。” 固知所来远矣。

希姓　，本州一五百曰宾靴，姓希而名怪。按春秋时，有宾无须，又有宾起。一日阅杨用修《外集》，有宾天秀者，为广西监生，抑此其后人之流寓乎？余为改名宾革化。“靴” 虽俗字，然拆用之则雅矣。五百者，皂隶也。

瘴　。《番禺杂编》云：“岭外二三月为青草瘴，四五月为黄梅瘴，六七月为新水瘴，八九月为黄茅瘴。” 俗传瘴者，气也，或云其色作黄，或云其色作香，皆是妄说。《广韵》云：“瘴，热病也。” 此理极真。大扺山峻水恶，人所饮者，多是谿流，每经雨后，万壑争赴，其中毒虫蝮蛇，无所不有，所以夏月冷水切不可饮。余到蛮荒，将近五祀，凉水绝不入口，然并不见所谓黄气、香气也。独有一二仆人，专好饮凉，病辄头痛发热，多服香薷汤而愈。由是论之，彼忌鵩、忧檥者，固难胜乎“三日不汗” 之说矣。

《毛》。　《冯衍传》：“饥者毛食。”章怀太子注曰：“贤按：衍集‘毛’”字作“无”，今俗语犹然，是一证也。按：今俗语以“无”有为有又谓之《毛。有》而猺人，谓之“毛。”是无无也，无无则反有矣。可为一笑。稻虫，　程大昌《演繁露》云：“徽州稻初成，常苦虫害，其形如蚕，其色缥青，既食苗叶，又能吐丝牵漫稻顶，如蚕在蔟。然稻之花叶皆不得伸，最为农害，俗呼横虫。”按去秋中下二里甚苦，此害虫之形，无一不肖此状。余为免赋三分之一，捐米一十二石赈之。土语呼此虫为“蝡。”〈读入声〉正得本训。

蛊　。《隋书志》云：“江南之地多蛊。以五月五日聚百种虫，大者至蛔，小者至虱。合置器中，令自相啖，因食入人腹内，食其五脏，死则其产移蛊主之家。若盈月不杀人，则畜者自踵其害，累世相传不绝。自侯景之乱，杀戮殆尽，蛊家多绝，既无主人，故飞游道路，中之则殒焉。” 又《粤徼良方》云：“清油煠馓花椒，点汤泡馓服，能下” 蛊毒。昔人夜行，见山头如星飞电流，识者指示：此蛊神夜游也。每遇节令出会同类如星非星，如电非电，皆此物也。甲辰腊月二十六夜，曾见石峡滩之岭坡，一如所云，想亦无主人所致乎。此滩东去庆远三十里，最畏清油气，边人每除夕，用清油煠馓，气味香烈，所以逐蛊神也。又云：凡入蛮家，见

“屋梁绝无尘者，此家必畜蛊。盖蛊能飞扬，扑灭椽尘，必洁净也。” 又云：“凡在人家饮食，举箸先云：‘汝家有蛊否’？仍取盘尖一脔置几上，已而怀归投厕中，则不能伤。” 又云：“凡入蛮家，至门曰姑门，屋曰姑屋。言言不离姑字，即食蛊亦不为害。” 按：此说与《隋志》相合，余初入境，访之耆旧，云：“往时实有，自遭孙可望、李定国之乱” ，杀戮绝矣，是又与侯景相同。至云“举箸必问” 与言姑字，至今仍传如此。以意考之，土语谓我为姑，犹云我门我屋，以惑蛊不行也。

《河池风俗》，余尝有句云：“一春三月雨，十日九天阴。” 是多雨潦也。凡有疾病，辄寻鬼师。又七月十五日谓之目莲节，又谓之年节。数日前各备祭物，以祀先祖。猺獞辈皆闭门不出，路无行人，谓之躲鬼。又凡山中六七老树交荫之地，谓之天神庙，土人不斋洁不敢入，是俗好巫鬼禁忌也。待宾，牝鸡为贵，有食其牝鸡者，便至构讼。鸡一斤、银四、五分不等。寡畜产也。地不生桑，从无蚕也。不通贸易，人最贫也。

思恩县

高辛氏时有寇，吴将为乱，帝下令曰：“能得其首者，以女妻之。”槃瓠衔其首至阙下，其女以不可违信，请行，帝不得已，妻以女。瓠槃负女入山中，生六男女，后嗣蕃盛。至今俗有槃瓠庙，岁时致祭。土人讹为盘古庙，相传猺獞、𤝕狫、狼狑。诸苗，皆其遗种。本邑民风近朴，人心最灵，火耕水耨，畎亩不粪。耕田之外，不知有末务，惟报仇构怨，世世不忘，虽三尺童子必佩刀。溪峒之蛮多自雄擅称长，故易为乱。历代皆羁縻之，惟令知有国税，长官而已，督责弗及焉。其俗尚鬼崇巫，薄殡殓，婚嫁少礼。以牛为聘，以歌合欢。成婚一日，女即归宁，仍就养父母家，或三年或五年后，始成夫妇。妇女高髻跣足，短衣红裙，不通汉语。性不食盐淋，茅灰卤浸肉为脯及牛羊骨著灰汁中，腐烂为上食。又取牛羊小肠，带汁煎为牛羊酱，以待上宾。百人内有一二人能官话者，谓之“头人”，即一村头目也。其土音难悉载。其居室多楼居，楼下畜牛羊。率皆编蓬茅蔽风雨，而少瓦墁，亦俗之贫使俭也，此其风俗大概云。荔波县　本邑止属苗蛮六种，曰《佯猺獞》，狑狪也。六种之民，栏居巢处，不知礼义，罔遵令甲，尝辱官杀兵，掳掠人畜，家无宁栖，县治依然，一古之蛮洞也。苗男妇，椎髻，左向，上衣，腰齐，下裙，膝齐，织斑五色，语言自一也。《佯苗》男妇，椎髻，前向，上衣，腰止，下裙，足止，织斑五彩，语言又一也。狑苗男妇，椎髻，后向，上衣青白覆膝，下裙红绿覆足，语言又一也。《狪苗》男妇，椎髻，裹帕，上衣青彩，下裙红绿，腰罗花带，语言又一也。猺獞二苗，上下衣著青白，椎髻于中，语言少同，其为人则好勇喜盗，机警心邪，不惯汉语，交易刻木。其居止茅错巍峨，栏支崖峒，室偕六畜，臭秽自如。其饮食，则晨昏膳糯，六畜燃毛，不需刀濯，半熟捧嚼。其伦俗则父子无亲，姑媳两别，形同冰炭，触之便哄。其婚姻则讴歌野合，怀孕于归，淫乱竞驰，亲族互乘。其出没则刀枪箭弩，夙宵附身，峭壁悬崖，跣足如翼。其田地则山多穹窿，土不旷平，田垦滨薮，地翻坡岫。其豪首则人畜较多奸抗挠者，即为一寨之巨憝。遇有忿争，不知讼状。大则掘冢抛骸，操戈对垒，虔刘多寡，累世莫解。小则邀集亲邻，截猪刑犬，数说一屈，即判输赢，则见其角骆相成，吽牙是务，以众噬寡，谲谬不经，则见其狐疑枭向，翕忽怆惶，狗窜鸟飞，倏息沸噪。则见其性易变而生死不惜，《情难制而猖獗》如烟，则见其移徙频更。举默猜贰，䩄面俯首，转背即非其所作所为，悖逆诞怪，蛊毒害命，绝灭天理，汨没良心，皆人世所未有，人生罕闻见。噫秉此鳄鸷之心，而又浸此豕羊之习，长民者忍置之不一讲耶。